И «мехаллаш» шайн амалехь а йолуш баьхначу «турпалхойх» статьяш язйинчарна ахчанан преми-совг1ат билгалдоккхуш, конкурс д1акхайкхира «Ичкерия» газетан редакцино. Амалан «мехаллаш» ерг шен дахарехь чекхвалавеллехь, иза «турпалхо» ву, цуьнах статья, очерк язъян хьакъ ду, бохура цара. Шайна бевзачу хьанал-ц1еначу, г1иллакхе-оьздачу нахах ца язъеш, оцу заказаца язйинарш бара. Уьш к1езиг а бацара. «Хене вала х1ума дац, доьзална дан х1ума дац, цундела язйина» — бохура царах цхьаболчара, хьан хьежамаш, амал кхин ма яра, хьуна х1ун хилла, аьлла, шайга хаьттича. Масех шарахь хийцаеллера, хийцинера цхьадолчу адамийн ойланаш а, амалш а. Нохчийчохь дехачу дуккха а адамашна ца хаьара, мила мила ву а, церан некъ а, 1алашо а хьан билгаляьккъина а. Политика вовшахъеттачарах, шаьш-шайн баьччанаш кхайкхинчарах дуккха а берш Нохчийчохь к1езиг баьхна, адамашца уьйраш йоцуш, Москвахь а, Казахстанехь а баьхна, цигахь дешна а, дешанза а бара. Царна х1умма а доцу х1ума хетара гуш лаьтташехь харцдерг дийцар, х1инцца дийцинарг, хуьйцуш, кхечу аг1ор дийцар. Шаьш дуьйцург халкъан а, мехкан а кхолламца доьзна делахь а, шаьш динчу къамело питана, зулам даржор делахь а. Дийнахь а, буса а телевиденехь, радиохь къамелаш деш, газетийн аг1онаш т1ехь статьяш арайохуш 1едалан идеологаш бара: журналисташ, историкаш, политикаш, 1еламнах. Сих-сиха Москвара, кхечу г1аланашкара, республикашкара, пачхьалкхашкара схьаоьхучу политикийн хьехамаш бара схьахезаш: «Шу санна нийсачу некъа т1ехь маршонехьа, парг1атонехьа къуьйсуш цхьа а вац шуна, юха ма довлалаш, шайн къийсам д1ахьолаш!» — бохуш.